Katalin Novák

Katalin Éva Novák (født 6. september 1977 i Szeged) er en ungarsk politiker og ble 10. mai 2022 tatt i ed som landets president. Novák er medlem av Fidesz.

Utdannelse 
Etter å ha fullført videregående utdannelse ved SZTE Ságvári Endre Gyakorló Gimnáziumban i fødebyen i 1996, studerte Novák økonomi ved Corvinus-universitetet i Budapest og jus ved Universitetet i Szeged. Hun har også studert i utlandet ved Université Paris X: Nanterre. Foruten ungarsk, taler Novák fransk, engelsk og tysk.

Politisk karriere 
Hun startet å arbeide i utenriksdepartementet i 2001, der hun spesialiserte seg i EU- og europeiske anliggender. I 2010 ble hun ministerrådgiver i samme departement og i 2012 kabinettsjef i Departementet for offentlige tjenester.

Novák ble i 2014 statssekretær for familie- og ungdomsanliggender i Departementet for menneskelige ressurser og var familieminister oktober 2020–desember 2021.

Hun tjenestegjorde som Fidesz’ visepresident 2017–2021.

Statsminister Viktor Orbán meddelte 21. desember 2021 at Novák ville bli hans kandidat under presidentvalget i 2022. Hun vant valget 10. mars 2022 gjennom å få 137 av 188 stemmer i parlamentet.

Familie 
Katalin Novák er gift og har tre barn. Ektemannen er økonomen István Veres, som har en direktørstilling i Ungarns sentralbank.

Internasjonale utmerkelser 
I 2019 ble hun dame av den franske Æreslegionen og i 2020 kommandør av Republikken Polens fortjenstorden.

Referanser 
 

Ungarske politikere
Personer fra Szeged